CELEX: 32019D1972
Language: mt
Date: 2019-11-26 00:00:00
Title: Deċiżjoni Ta’ Implimentazzjoni Tal-Kummissjoni (UE) 2019/1972 tas-26 ta’ Novembru 2019 li temenda d-Deċiżjoni ta’ Implimentazzjoni 2013/764/UE dwar miżuri ta’ kontroll tas-saħħa tal-annimali marbutin mad-deni klassiku tal-ħnieżer f’ċerti Stati Membri (notifikata bid-dokument C(2019) 8396) (Test b’rilevanza għaż-ŻEE)

28.11.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 307/56
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2019/1972
         tas-26 ta’ Novembru 2019
         li temenda d-Deċiżjoni ta’ Implimentazzjoni 2013/764/UE dwar miżuri ta’ kontroll tas-saħħa tal-annimali marbutin mad-deni klassiku tal-ħnieżer f’ċerti Stati Membri
         (notifikata bid-dokument C(2019) 8396)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tagħha,
         Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar veterinarju applikabbli għall-kummerċ intra-Unjoni ta’ ċertu annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
         Billi:
         
                     (1)
                  
                  
                     Id-Deċiżjoni ta’ Implimentazzjoni tal-Kummissjoni 2013/764/UE (3) tistabbilixxi miżuri ta’ kontroll tas-saħħa tal-annimali marbutin mad-deni Afrikan tal-ħnieżer f’ċerti Stati Membri. Dawk il-miżuri jinkludu projbizzjonijiet fuq id-dispaċċ ta’ kunsinni ta’ ħnieżer domestiċi u prodotti tal-ħnieżer minn ċerti żoni. Il-miżuri ta’ kontroll tas-saħħa tal-annimali stabbiliti f’dik id-Deċiżjoni ta’ Implimentazzjoni japplikaw b’mod parallel għal dawk stabbiliti fid-Direttiva tal-Kunsill 2001/89/KE (4), u huma maħsuba biex jiġġieldu t-tixrid tad-deni Afrikan tal-ħnieżer b’mod partikolari fil-livell tal-Unjoni.
                  
               
                     (2)
                  
                  
                     Id-Deċiżjoni ta’ Implimentazzjoni 2013/764/UE tipprevedi wkoll derogi mill-projbizzjoni fuq id-dispaċċ ta’ ħnieżer ħajjin minn ċerti żoni, soġġett għall-konformità ma’ għadd ta’ kundizzjonijiet.
                  
               
                     (3)
                  
                  
                     Jenħtieġ li l-perjodu ta’ applikazzjoni tal-miżuri previsti fid-Deċiżjoni ta’ Implimentazzjoni 2013/764/UE jqis l-epidemjoloġija tad-deni klassiku tal-ħnieżer u wkoll l-effikaċja tal-miżuri tas-saħħa tal-annimali applikati mill-Istati Membri elenkati fl-Anness tad-Deċiżjoni ta’ Implimentazzjoni 2013/764/UE mal-leġiżlazzjoni tal-Unjoni. Għalhekk, minħabba s-sitwazzjoni epidemjoloġika attwali fl-Unjoni u fil-pajjiżi terzi ġirien u l-isforzi meħtieġa biex tiġi miġġielda dik il-marda, filwaqt li fl-istess ħin ma jiġux imposti restrizzjonijiet mhux meħtieġa fuq il-kummerċ, jenħtieġ li l-perjodu ta’ applikazzjoni tad-Deċiżjoni ta’ Implimentazzjoni 2013/764/UE jiġi estiż.
                  
               
                     (4)
                  
                  
                     Billi huwa importanti li jkun hemm kontinwità tal-miżuri kontra d-deni klassiku tal-ħnieżer fil-livell tal-Unjoni fid-dawl tal-epidemija attwali ta’ dik il-marda, jenħtieġ li l-estensjoni tal-perjodu ta’ applikazzjoni tad-Deċiżjoni ta’ Implimentazzjoni 2013/764/UE tqis li r-Regolament (UE) 2016/429 tal-Parlament Ewropew u tal-Kunsill (5), li jipprevedi miżuri ta’ salvagwardja fil-każ ta’ mard tal-annimali, japplika mill-21 ta’ April 2021.
                  
               
                     (5)
                  
                  
                     Barra minn hekk, b’kont meħud tal-effettività tal-miżuri ġenerali applikati fil-Kroazja skont id-Direttiva 2001/89/KE, is-sorveljanza u l-miżuri fis-seħħ kif ippreżentati lill-Kumitat Permanenti dwar il-Pjanti, l-Annimali, l-Ikel u l-Għalf, iż-żoni kollha fil-Kroazja li bħalissa huma elenkati fl-Anness tad-Deċiżjoni ta’ Implimentazzjoni 2013/764/UE, jenħtieġ li issa jitneħħew mil-lista ta’ dak l-Anness, minħabba s-sitwazzjoni epidemjoloġika favorevoli tal-marda f’dak l-Istat Membru.
                  
               
                     (6)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1Id-Deċiżjoni ta’ Implimentazzjoni (UE) 2013/764/UE hija emendata kif ġej:Fl-Artikolu 10, id-data “31 ta’ Diċembru 2019” hija sostitwita bid-data “21 ta’ April 2021”.
         
         
            Artikolu 2
            Il-punt 2 tal-Anness tad-Deċiżjoni ta’ Implimentazzjoni 2013/764/UE jitħassar.
         
         
            Artikolu 3
            Din id-Deċiżjoni hija indirizzata lill-Istati Membri.
         
         
            Magħmul fi Brussell, is-26 ta’ Novembru 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 395, 30.12.1989, p. 13.
         
            (2)  ĠU L 224, 18.8.1990, p. 29.
         
            (3)  Id-Deċiżjoni ta’ Implimentazzjoni tal-Kummissjoni 2013/764/UE tat-13 ta’ Diċembru 2013 dwar miżuri ta’ kontroll tas-saħħa tal-annimali marbuta mad-deni klassiku tal-ħnieżer f’ċerti Stati Membri (ĠU L 338, 17.12.2013, p. 102).
         
            (4)  Id-Direttiva 2001/89/KE tal-Kunsill tat-23 ta’ Ottubru 2001 dwar il-miżuri tal-Komunità għall-kontroll tal-marda tal-infafet vesikolari (deni klassiku) tal-ħnieżer (ĠU L 316, 1.12.2001, p. 5).
         
            (5)  Ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trasmissibbli tal-annimali u li jemenda u jħassar ċerti atti fil-qasam tas-saħħa tal-annimali (Liġi dwar is-Saħħa tal-Annimali) (ĠU L 84, 31.3.2016, p. 1).